J. Jasovský, poslanec: (2004-12-08):
Niekoľko konkrétnych poznatkov. Toto bolo také zovšeobecnenie z viacerých regiónov. Konkrétnych poznatkov z regiónu, v ktorom pracujem, a to v Banskobystrickom samosprávnom kraji. Zostavovaním tohoto rozpočtu sa veľmi vážne zaoberá zastupiteľstvo tohto kraja, pretože je zrejmé, že nie je jednoduché rozpočet zostaviť a nie je jednoduché z rozpočtu vyžiť. Otázky aspoň k bežnému rozpočtu, ak by som mal povedať. Tie príjmy sú relatívne značné, predpokladám viac ako 3 miliardy korún. To znamená, že ten bežný rozpočet vyzerá mierne prebytkový, pričom sa, samozrejme, uvažuje so zvýšením dane z motorových vozidiel o 5 %. Kapitálový rozpočet je však schodkový, pričom celkový vzťah v súlade s príslušnými zákonmi, je snahou, aby celkový rozpočet bol teda motivačný, to znamená vyrovnaný. Snáď niekoľko čísiel ešte potom poviem neskôr. Skúsim konkrétne teda k tým oblastiam, ktoré som naznačil. V oblasti dopravy - odvetvie dopravy, je návrh rozpočtu bežných výdavkov na rok 2005 v tomto kraji viac ako 585 miliónov korún. Síce v porovnaní s rokom 2004 je tento rozpočet vyšší alebo táto časť rozpočtu vyššia o viac ako 32, skoro 32 miliónov korún. A napriek tomu je zrejmé, že navrhované zvýšenie nebude postačovať na vykrytie všetkých potrieb prímestskej autobusovej dopravy a najmä údržby ciest tretej a druhej triedy v podmienkach Banskobystrického samosprávneho kraja. V tej pravidelnej prímestskej autobusovej doprave v minulých rokoch bola dopravcom zo štátneho rozpočtu uhrádzaná časť straty na úrovni 60 - 70 % a v súčasnom období, aj keď sú podniky SHD súkromnými spoločnosťami a v budúcom období budú vykonávať tú dopravu vo verejnom záujme v objeme finančne vykrytom objednávateľom, zrejmé je, že ten rozdiel, tie nožnice sa roztvárajú, a zrejme problémy budú vznikať. Ja som už trošku naznačil potrebu zmeny cenovej regulácie, pretože na jednej strane je teda decentralizovaná právna, vecná aj finančná zodpovednosť na vyšších územných celkoch, na druhej strane teda nie je možné všetko vykryť výberom daní z príjmov fyzických osôb z dane z motorových vozidiel. Na vykrytie rozsahu ešte pre rok 2004 chýba 80 miliónov korún, čo je nie malá suma. Tu by som, samozrejme, veľmi rád, ale nie je na to priestor pri rozpočte, ale možno pán podpredseda vlády počas rokovaní vlády, keď náhodou bude o tomto probléme debata. Chýba stále dopravný model obslužnosti tohto štátu. Táto otázka je veľmi otvorená. Autobusová aj železničná doprava sú neustále dotované. Nie sú harmonizované s jednotlivými druhmi dopráv. Dopravy chodia paralelne. Štát dotuje obidva druhy dopravy. Nie je to správne. Chýbajú potom zdroje, napríklad v našom kraji, do dolín, kde nie sú železnice a kde nie je možné zokruhovať trasy, urobiť určitú optimalizáciu, takže tieto veci je potrebné riešiť a stále mám pocit, že veľmi rýchlo by bolo potrebné riešiť aj v súvislosti s nárastom iných nákladov, o ktorých je škoda dnes hovoriť, či sú to pohonné hmoty alebo samozrejme aj iné náklady. Problém opráv a údržby ciest druhej a tretej triedy nie je len problém Banskobystrického kraja, je to problémom aj iných regiónov. Nebudem hovoriť o probléme nevysporiadaných pozemkov, kde by boli potrebné stovky miliónov korún. Ale snáď by som len poznamenal, podľa analýzy, ktorú pripravil tento Bystrický kraj, len pre opravy a údržby by bola potrebná suma 3,8 miliardy Sk v Banskobystrickom kraji, kde okolo 70 km je v havarijnom stave, a myslím, že najmä niektoré mostné objekty sú vo veľmi zlom stave. Tu však bude potrebné hľadať iné riešenia. Tie vúcky to nedokážu robiť. Asi bude potrené zabezpečiť opravy silným hospodárskym subjektom v jednom období, pretože neopravovaním týchto ciest neustále stúpajú náklady na postupné opravy. Opraviť a potom postupne splácať možno subjektami, ktoré sa podieľajú na výstavbe diaľnic, sú dostatočne silné, aby dokázali zabezpečiť úverovanie tohto problému alebo podobne. Otázka zdravotníctva. Téma, ktorá je neustále premieľaná v Národnej rade. Tých problémov je ukrutné množstvo a aj tu bude problém s financovaním, ale zrejme, že iná možnosť nebude, ako riešiť problém zadlžovania zdravotníckych zariadení zmenou formy hospodárenia nemocníc a možnože v niektorých prípadoch, aj keď nie som ja celkom za to, predajom polikliník a riešením trošku iným spôsobom. Problém kultúrnych služieb je problém nielen samosprávnych krajov. Je to problém aj štátu ako celku. V súčasnej dobe môžeme hodne prečítať článkov, ako minister kultúry nezvládol svoju funkciu. Je to len problém peňazí, nie je to len otázka riadenia toho rezortu. Aj tu v našom kraji chýbajú nemalé peniaze preto, aby kultúrne zariadenia vôbec dokázali fungovať, nehovorím o potrebe zdrojov pre prevádzku a podobne. Veľkým problémom je financovanie odvetvia vzdelávania, kde tiež tie zdroje by bolo potrebné mať omnoho, omnoho vyššie. Ak pozriem otázku prenesených kompetencií, kde je dotácia zo štátneho rozpočtu a malá suma získaná z neštátnych zdrojov a porovnám ju s potrebami, chýba viac ako 41 miliónov korún len v prenesených kompetenciách. V originálnych kompetenciách takisto je to suma značne vysoká. Bude problém túto otázku riešiť na samosprávnom kraji. Tá väzba a debata na tému prenesené a originálne kompetencie by bola asi dlhá. Dalo by sa na túto tému hovoriť. Možno, že by sme našli aj nejaké riešenia. Nie je tu však zrejme na to priestor pri schvaľovaní rozpočtu. Takisto v sociálnom zabezpečení problém vúcky prevzali zariadenia, ktoré sú vo väčšine, v drvivej väčšine v zlom stave, sú však v zriaďovateľskej pôsobnosti samosprávnych krajov. Tieto nemajú zdroje pre opravu, údržbu niektorých veľmi havarijných objektov. Tento problém je riešený určitými povoleniami, prechodnými, nie je to správne riešenie. Obávam sa, aby nedošlo k nejakým haváriám. Veľmi stručne možno pár, len dve - tri čísla. V kapitálovom rozpočte sú tie sumy takisto značne vysoké. Ešte horšie teda ako v tej prevádzkovej bežnej činnosti. V doprave som hovoril, je oproti požiadavkám rozpočet nižší o 141 miliónov korún. V zdravotníctve len pre rekonštrukciu niektorých zariadení sú to sumy pohybujúce sa viac v stovkách miliónov korún. V tých kultúrnych, samozrejme, to som hovoril, je ten problém takisto vypuklý. Otázka vzdelávania. Hovoril som, že podobne ako v kultúre sú len podmienečné užívateľské povolenia. Takisto sa obávam, aby nedošlo k nejakým nepríjemným situáciám v súvislosti s havarijným fungovaním týchto objektov. V sociálnom zabezpečení detto. To znamená, mohol by som takto plakať ďalej, ale chcem povedať, že je mi veľmi sympatické, že zastupiteľstvá samosprávnych krajov hľadajú riešenie aj možnosťou odpredaja majetku, získavania zdrojov prostredníctvom úverov, získavania prostredníctvom - čo by boli najradšej -, prostredníctvom zdrojov zo štátneho rozpočtu v oblasti prenesených kompetencií. Tá otázka nie je jednoduchá. Ja nedávam pozmeňujúce návrhy, pretože hovoríme o rozpočte tohto štátu, aj keď tá priama väzba na rozpočty vyšších územných celkov tu, samozrejme, je, chcel som však poukázať na to, že áno, samosprávne kraje majú svoju nezastupiteľnú funkciu. Domnievam sa, že dobudúcna úloha centrálnej vlády bude potláčaná, bude pôsobiť možno v niektorých oblastiach zahraničia a podobne. A tým presun na krajinské vlády a krajinské parlamenty je nezadržateľný a tak asi budeme musieť stavať aj dobudúcna skladbu štátneho rozpočtu v prepojení na tieto regionálne rozpočty. Toľko som chcel povedať. Bolo by možné hovoriť, samozrejme, ešte k ďalšej problematike, výstavba diaľnic, zvyšovanie nákladov, s čím nie som veľmi spokojný, na výstavbu diaľnic, s mnohou nekvalitou, ktorá sa objavuje aj pri stavbách. Mohol by som hovoriť o oblasti telekomunikácií, kde tá situácia nie je jednoduchá. Zachytili ste, že súčasná vláda dostáva, nazval by som to demarš, z Bruselu, pre to, ako vyzerajú prepojovacie zmluvy v Slovenských telekomunikáciách a ako to vyzerá s alternatívnymi operátormi. Tá situácie na Slovensku je veľmi zlá. Očakávam, ako bude pôsobiť transformácia, zákon o transformácii v Slovenskej pošte. Dalo by sa k celému rezortu hovoriť omnoho viac, ale sú prihlásení ešte pätnásti kolegovia, chcem im to umožniť. Ďakujem za pozornosť.